**Informatīvais ziņojums**

**“Par Eiropas Savienības 2021. gada 2.-3. februāra neformālajā pētniecības ministru videokonferencē izskatāmajiem jautājumiem”**

2021. gada 2.-3.februārī notiks Eiropas Savienības par pētniecību atbildīgo ministru neformālā sanāksme (videokonference).

**Politikas debates**

Pētniecības ministru 2021. gada 2.-3. februāra neformālajā sanāksmē (videokonferencē) 3. februārī ir paredzēta ministru diskusija par tēmu “Pievilcīgas pētnieku karjeras veicināšana visā Eiropā, lai veidotu noturīgu atjaunošanos, balstoties atjaunotā, aptverošā un iekļaujošā Eiropas Pētniecības telpā”. Savukārt 2.februārī ir paredzēts svinīgs ES pētniecības un inovācijas pamatprogrammas 2021.–2027. gadam “Apvārsnis Eiropa” (turpmāk – programma “Apvārsnis Eiropa”) uzsākšanas pasākums.

**Diskusija**

Eiropā pastāv vienprātība, ka pētnieku karjeras ir jāstiprina un pētnieciskās darbības profesionālisms ir jāpaaugstina gan publiskā, gan privātā sektorā. Pētnieku karjeras trajektorija vienmēr ir bijusi Eiropas Pētniecības telpas viens no pīlāriem. Eiropas Pētnieku hartas (*European Charter for Researchers*) un Uzvedības kodeksa pētnieku pieņemšanai darbā (*Code of Conduct for the Recruitment of Researchers*)[[1]](#footnote-1) aprobācija 2005.gadā veido labās prakses bāzi pētnieku karjeras atbalstam un vienotu principu ieviešanai darba attiecību nodibināšanā.

Eiropas Padome un Eiropas Komisija ir atbalstījušas plānu tālāk attīstīt Eiropas kompetences ietvaru pētniecības karjerām, ka arī pētniecības kā profesijas iekļaušanu Eiropas prasmju, kompetenču, kvalifikāciju un profesiju (*European Skills, Competences, Qualifications and Occupations*, ESCO) klasifikācijā.

Komisijas paziņojumā “EPT[[2]](#footnote-2) – pētniecības un inovācijas jaunā ēra”[[3]](#footnote-3) paredzēta jauna instrumentārija izveide laika posmā līdz 2024.gadam pētnieku karjeras atbalstam, kā arī tiek adresētas problēmas saistība ar “prātu apriti” (*brain circulation*) un starpsektoru mobilitāti.

Šajā kontekstā Eiropas Pētniecības padomes instrumentu atbalstītās darbā pieņemšanas iespējas būtu jāiedzīvina un jākoordinē valstu starpā. Nākotnes pasākumiem jānodrošina, ka daudzpusēja un sabalansēta prātu aprite tiek iedzīvināta Eiropā. To varētu veicināt kombinēta karjeras attīstība “Eiropas universitātēs”.

Prezidentvalsts aicina ministrus izteikt viedokli par šādiem aspektiem:

* pētnieku karjeras veicināšana uzņēmumos: finansējumam ilgtspējībai, arī saistībā ar Zaļo kursu, jāveicina pētnieku un pētniecības aktivitāšu organiska integrācija uzņēmumos.
* Pētnieku karjeras uzlabojumi: Pētniecības un tehnoloģiju organizācijās (PTO) un augstākās izglītības institūcijās (AII): atbalsts jaunajiem zinātniekiem; visaptveroša rezultātu novērtēšana, ne tikai zinātnisko publikāciju bibliometriska mērīšana, sabalansēta prātu aprite ģeogrāfiski, pretstatā vienvirziena mobilitātes pieejām; “Eiropas Universitāšu” loma Eiropas pētnieku karjeru attīstībā.
* Nacionālo zinātni finansējošo institūciju sadarbība ar Komisiju: atvērta novērošana un monitorings attiecībā uz pētnieku plūsmām, un pētnieku karjerām institucionālā līmenī; koordinācija ar Eiropas Pētniecības padomi; vienota Eiropas mēroga darba tirgus veicināšana jaunajiem zinātniekiem.
* Privāto fondu atbalsts: filantropijas loma pētniecības karjeru veicināšanā.

**Ministru diskusijas jautājums:**

*Kā tālāk atbalstīt pievilcīgas pētniecības karjeras Eiropas ietvaros publiskā un privātā sektora institūcijās jaunā, aptverošā un iekļaujošā Eiropas Pētniecības telpā?*

Prezidentvalsts aicina ministrus izteikt viedokli par šādiem aspektiem:

* pētnieku karjeras pētniecības un tehnoloģiju organizācijās (PTO) un augstākās izglītības institūcijās (AII).
* Kādas izmaiņas būtu veicamas Uzvedības kodeksā, lai uzlabotu pieņemšanas darbā, atalgojuma un novērtēšanas sistēmas pētniekiem Eiropā, īpaši jaunajiem zinātniekiem?
* Kā virzīt kopīgās darbā pieņemšanas pieejas “Eiropas Universitātēs” un lielajās pētniecības institūcijās, lai nodrošinātu daudzpusēju un sabalansētu prātu apriti un ilgtspējīgas pētnieku karjeras?
* Pētnieku karjeras uzņēmumos: kā ieviest nesen apstiprināto ilgtspējīgas finansēšanas taksonomiju, saistībā ar ES Zaļo kursu, lai veicinātu piemērotu uzņēmējdarbību un stimulētu pētnieku karjeras uzņēmumos, līdz ar pētniecības un attīstības intensitātes pieaugumu uzņēmējdarbības sektorā? Kā stiprināt starpsektoru mobilitāti?
* Nacionālo finansēšanas institūciju sadarbība ar Komisiju: kā nodrošināt atvērtu novērošanas, monitoringa un pārskata sistēmu Eiropā par pētnieku plūsmu un karjeru trajektorijām institūciju līmenī, lai attīstītu pētnieku karjeras visā Eiropā. Kā veicināt nacionālo programmu sadarbību ar Eiropas Pētniecības padomi vai citām ES iniciatīvām?
* Privāto fondu loma pētnieku karjeru veicināšanā. Ciktāl publiskā sektora pasākumiem būtu jākorelē ar privāto fondu iniciatīvām, lai atbalstītu labākas pētnieku karjeras PTO un AII.

**Latvijas pozīcija**

Cilvēkresursi pētniecībā un inovācijā, kā arī pētnieku karjeras ir ļoti aktuāls jautājums Latvijai. Eiropas Komisijas Apvārsnis 2020 Politikas atbalsta vienība 2019.gada laikā veica pētījumu un 2020.gada pavasarī publicēja ziņojumu “Cilvēkkapitāla attīstība pētniecībai un inovācijām Latvijā” (turpmāk – ziņojums)[[4]](#footnote-4). Ziņojuma secinājumi un ieteikumi lielā mērā pārklājas ar debašu jautājumiem neformālajā videokonferencē.

Īpaši aktuāls ir jautājums par pētnieku karjerām uzņēmumos. Latvijā uzņēmējdarbības sektorā nodarbināti tikai 20% no pētniekiem (pilna laika ekvivalenta (PLE) izteiksmē, Eurostat 2019), kas ir viens no viszemākajiem rādītājiem Eiropas Savienībā, t.sk. ievērojami mazāk nekā Lietuvā (37 %) un Igaunijā (41 %). Viens no cēloņiem ir tas, ka līdz šim uzņēmējdarbībā ir maz ņemtas vērā ilgtspējas pieejas, kuras savukārt prasītu augsti kvalificētu pētnieku iesaisti.

Latvija ir veikusi vairākus pasākumus, lai piesaistītu pētniekus karjeras veidošanai Latvijā. No ES struktūrfondiemfondiem ir finansēta pēcdoktorantūras atbalsta programma. Pagājušajā gadā Latvija uzsāka realizēt individuālo fundamentālo un lietišķo pētījumu projektu pasākumu.

Nacionālā līmeņa instrumentos par obligātu noteikta jauno zinātnieku vai studējošo iesaiste visās lielākajās zinātniskās darbības programmās.

Vienlaikus Latvijas pētniecības vidi apdraud augsti kvalificēta darbaspēka, īpaši augsti kvalificētu zinātnieku aizplūšana, ko izraisa nepietiekamais zinātnes un inovācijas finansējums Latvijā, un konkurence par labākajiem zinātniskajiem prātiem Eiropas Savienībā. Latvijas zinātnes sistēmas ilgtspējai risku rada arī ES struktūrfondu finansējuma lielais īpatsvars un ar to saistītais finansēšanas cikliskums un finansējuma pārtraukumi. Šie aspekti ietekmē pētnieku izvēli veidot pastāvīgu karjeru Latvijā.

Latvija uzskata, ka “Apvārsnis Eiropa” programmā “*widening*” pasākumu daļā īpaši būtu jāatbalsta pētnieku stipendijas, kas būtu līdzīgas un līdzvērtīgas Marijas-Sklodovskas Kirī (*Marie Skłodowska-Curie*) stipendijām.[[5]](#footnote-5) Plānojot “Apvārsnis Eiropa” darba programmas, Komisijai arī būtu jāņem vērā pētnieku plūsmu monitoringu, lai līdzsvarotu prātu apriti Eiropā. Arī nacionālajos Atjaunošanās un noturības mehānisma plānos primāri būtu jāatbalsta ilgtspējīgi pasākumi, kas veicinātu augsti kvalificēta personāla un pētnieku attīstību un iesaisti.

Latvija uzskata, ka “Eiropas Universitātes” un privātie fondi var sniegt pozitīvu ieguldījumu konkrētu pētnieku karjeras attīstībā, taču pašlaik to darbība ir fragmentāra. “Eiropas Universitāšu” iniciatīvai sasniedzot kritisko masu, tā varētu sniegt tiešāku atbalstu juridiski sarežģītajam apvienotās nodarbinātības mehānismam.

Latvija uzskata, ka COVID-19 krīzes seku pārvarēšanas periodā uzsvars būtu jāliek uz tādām investīcijām, kas vienlaikus risina lielos izaicinājumus cilvēcei, un tajā pašā laikā novērš pagātnes kļūdas un nevēlamas tendences. Pandēmijas laikā zinātne parādījusi bezprecedenta ietekmi, un tādēļ pētniecības attīstība un optimālu pētnieku karjeru veicināšana ir centrālais elements noturības un pretpandēmijas sistēmisko risinājumu izstrādē**.**

**Cita informācija**

2.februārī notiks ES pētniecības un inovācijas pamatprogrammas 2021.–2027. gadam “Apvārsnis Eiropa” atklāšanas svinīgais pasākums, ko organizē Portugāles prezidentūra EP un Eiropas Komisija. Pasākuma ietvaros notiks arī ievērojamu zinātnieku, ieinteresēto pušu un ministru diskusijas par vienojošo tēmu “Apvārsnis Eiropa” un “Nākamās Paaudzes ES” mobilizācija, lai veicinātu zaļo un digitālo pāreju visā Eiropā un sagatavotu noturīgu atjaunotni, kas balstīta atjaunotā Eiropas Pētniecības telpā. Latvija plāno piedalīties diskusijā “Iekļaujoša un demokrātiska digitālā sabiedrība”.

**Latvijas delegācija:**

Delegācijas vadītāja: **Ilga Šuplinska**, Izglītības un zinātnes ministre

Delegācijas dalībnieki: **Dmitrijs Stepanovs**, Izglītības un zinātnes ministrijas valsts sekretāra vietnieks – Augstākās izglītības, zinātnes un inovāciju departamenta direktors

**Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Ilga Šuplinska

Vīza:

Valsts sekretārs Jānis Volberts

Paiders, 67047936, [janis.paiders@izm.gov.lv](mailto:janis.paiders@izm.gov.lv)

Berķis, 67047865, [uldis.berkis@izm.gov.lv](mailto:uldis.berkis@izm.gov.lv)

1. Eiropas pētnieku harta, Uzvedības kodekss pētnieka pieņemšanai darbā, https://cdn5.euraxess.org/sites/default/files/brochures/kina21620b3c\_lv.pdf [↑](#footnote-ref-1)
2. Eiropas Pētniecības telpa [↑](#footnote-ref-2)
3. A new ERA for Research and Innovation, COM(2020) 628 final, https://eur-lex.europa.eu/legal-content/EN/TXT/?uri=COM%3A2020%3A628%3AFIN [↑](#footnote-ref-3)
4. Cilvēkkapitāla attīstība pētniecībai un inovācijām, *Horizon 2020 Policy Support Facility*, https://rio.jrc.ec.europa.eu/library/specific-support-latvia-ii-policy-messages-latvian [↑](#footnote-ref-4)
5. Marie Skłodowska-Curie actions, Work Programme 2018-2020, Horizon 2020, <https://viaa.gov.lv/library/files/original/h2020_wp1820_msca_en.pdf> [↑](#footnote-ref-5)